
През 2021 г. с Решение на Генералната конференция на ЮНЕСКО от 41-та й сесия (41 C/37) трети ноември беше определен за Международен ден на биосферните резервати, обявени по реда на Програмата „Човекът и биосферата“.
Инициативата на ЮНЕСКО за честване на Деня на биосферните резервати е възможност за всички, които имат желание да се вдъхновят и почерпят опит от решенията и добрите практики, които вече се прилагат в биосферните резервати на ЮНЕСКО, представляващи моделни територии за устойчиво развитие.

Програмата „ЧОВЕКЪТ И БИОСФЕРАТА” (МАВ) е създадена от ЮНЕСКО през 1971 г. за опазването на природата чрез изграждането на Световна мрежа от биосферни резервати и паркове.
· Първоначална концепция:
Според първоначалната концепция биосферен резерват е строго охранявана територия с уникална флора и фауна, която служи за еталон на първичното състояние на екосистемата. Тези територии са били предназначени за научни и изследователски дейности и за оценка на човешкото влияние. България се присъединява към програмата МАВ през 1977 г. с обявяването на 17 биосферни резервата, които са и строги природни резервати по българското законодателство.
· Биосферни паркове от нов тип:
По време на Конференцията в гр. Севиля, Испания (1995 г.) е приета нова стратегия за биосферните резервати (Севилска стратегия) и това вече са емблематични места, пример за хармонично съжителство между човека и природата, демонстрирайки добри практики и политики, както в областта на опазването на биологичното разнообразие и естествените екосистеми, така и областта на устойчивото развитие на местните общности. В биосферните резервати освен зони за строга защита „core zones” вече се обособяват и буферни зони, както и зони, в които се поощрява прилагането на устойчиви практики, гарантиращи икономическо развитие на съответните райони и опазване на природата в тях.
· Биосферните паркове – моделни региони за опазване и устойчиво развитие:
Това са сухоземни или крайбрежни екосистеми, където опазването на биоразнообразието се съчетава с устойчивото използване на ресурсите от човека. 
· Кои са новите български Биосферни паркове?
На 29-тата международна сесия на Междуправителствения координационен съвет (MAB-ICC) към Програматта „Човек и биосфера“, провела се през 2017г., ЮНЕСКО официално взе решение за обявяване на четири разширени биосферни парка – „Централен Балкан“ (включващ цялата територия на общините Карлово, Троян, Антон, Павел Баня и Севлиево + територията на Национален парк „Централен Балкан“), „Червената стена“ (включващ цялата територия на община Асеновград + резерват „Червената стена„), „Сребърна“ (включващ цялата територия на община Силистра + резерват „Сребърна“) и „Узунбуджак“ (включващ цялата територия на община Малко Търново + части от природен парк „Странджа“).
· Важно да знаем…
Биосферният парк не е категория в българския Закон за защитените територии. Държавата и нейните граждани решават дали да обявят такъв парк и внасят своята номинация до ЮНЕСКО, които разглеждат кандидатурата и решават дали отговаря на изискванията и може да бъде обявена за биосферен парк.
В биосферните паркове има три зони – сърцевинна, буферна и преходна. Единствено сърцевинната е със строг режим на защита, но той се определя от българското законодателство и вече съществуващите режими (резерват, защитена местност). Буферната зона пази сърцевинната и обикновено също има вече съществуващ статут, но с по-ниска защита (защитена местност, природна забележителност). Преходната зона е тази, в която има активна човешка дейност, възможно е дори тя да не е с ясно определени граници.
· Каква е ползата от биосферните резервати и за кого?
· Обявяването носи международен престиж на територията;
· Това са предпочитани места за отдих и туризъм, защото в тях са гарантирани чистата и добре запазена околна среда, качеството на предоставяните туристически услуги и продуктите, създадени по щадящ природата начин;
· Няма допълнителни ограничения или забрани, различни от тези на съществуващия статут (ако вече е защитена територия или зона);
· По-добра публичност и реклама на района не само в България, но и в чужбина;
· Възможност на заинтересованите страни да участват в управлението на БП чрез структурата за съвместно управление;
· Нови възможности за работа и развитие на района – съживяване на икономиката и развитие на еко-туризъм, земеделие, животновъдство и др.;
· По-лесен достъп до финансиращи програми;
· Подобряване качеството на живот;
· Обмяна на опис  с други подобни територии.

